CELEX: 32020D1188
Language: da
Date: 2020-08-07 00:00:00
Title: Rådets gennemførelsesafgørelse (EU) 2020/1188 af 6. august 2020 om Det Forenede Kongeriges elektroniske udveksling af fingeraftryksdata

12.8.2020   
               
               
                  DA
               
               
                  Den Europæiske Unions Tidende
               
               
                  L 265/1
               
            
         RÅDETS GENNEMFØRELSESAFGØRELSE (EU) 2020/1188
         af 6. august 2020
         om Det Forenede Kongeriges elektroniske udveksling af fingeraftryksdata
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets afgørelse 2008/615/RIA af 23. juni 2008 om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (1), særlig artikel 33,
         under henvisning til udtalelse fra Europa-Parlamentet (2), og
         ud fra følgende betragtninger:
         
                     (1)
                  
                  
                     I henhold til artikel 25, stk. 2, i afgørelse 2008/615/RIA må levering af personoplysninger som omhandlet i nævnte afgørelse ikke ske, før de almindelige bestemmelser om databeskyttelse fastsat i nævnte afgørelses kapitel 6 er gennemført i den nationale lovgivning på de berørte medlemsstaters område.
                  
               
                     (2)
                  
                  
                     Artikel 20 i Rådets afgørelse 2008/616/RIA (3) bestemmer, at kontrollen af, at den i betragtning 1 omhandlede betingelse er opfyldt for så vidt angår elektronisk dataudveksling i henhold til kapitel 2 i afgørelse 2008/615/RIA, skal ske på grundlag af en evalueringsrapport, der baseres på et spørgeskema, et evalueringsbesøg og en forsøgsfase.
                  
               
                     (3)
                  
                  
                     I henhold til kapitel 4, punkt 1.1, i bilaget til afgørelse 2008/616/RIA vedrører det spørgeskema, der udarbejdes af den relevante arbejdsgruppe i Rådet, hver af de elektroniske dataudvekslinger, og det skal besvares af en medlemsstat, så snart den mener, at den opfylder forudsætningerne for dataudveksling i den relevante datakategori.
                  
               
                     (4)
                  
                  
                     Det Forenede Kongerige har besvaret spørgeskemaet om databeskyttelse og spørgeskemaet om udveksling af fingeraftryksdata.
                  
               
                     (5)
                  
                  
                     Det Forenede Kongerige har gennemført en vellykket forsøgsfase med Tyskland.
                  
               
                     (6)
                  
                  
                     Der er blevet gennemført et evalueringsbesøg i Det Forenede Kongerige, og den tyske evalueringsgruppe har udarbejdet en rapport om evalueringsbesøget, som er blevet sendt til den relevante arbejdsgruppe i Rådet.
                  
               
                     (7)
                  
                  
                     Rådet har fået forelagt en samlet evalueringsrapport, som opsummerer resultaterne af spørgeskemaet, evalueringsbesøget og forsøgsfasen vedrørende udveksling af fingeraftryksdata.
                  
               
                     (8)
                  
                  
                     Den 2. december 2019 konkluderede Rådet efter at have taget samtykket fra alle medlemsstater, som er bundet af afgørelse 2008/615/RIA, til efterretning, at Det Forenede Kongerige fuldt ud har gennemført de almindelige bestemmelser om databeskyttelse i kapitel 6 i afgørelse 2008/615/RIA. Derudover anmodede Rådet om, at Det Forenede Kongerige senest den 15. juni 2020 tog sin politik med udelukkelse af mistænkte profiler fra elektronisk udveksling af fingeraftryksdata op til revision i lyset af den operationelle erfaring med udveksling af fingeraftryksdata og med de fornødne ændringer af forklaringerne i evalueringsbesøgsrapporten vedrørende udveksling af DNA-oplysninger.
                  
               
                     (9)
                  
                  
                     Ved skrivelser af 15. og 19. juni 2020 meddelte Det Forenede Kongerige Den Europæiske Union, at dets regering har besluttet at medtage mistænktes profiler i sin elektroniske udveksling af biometriske data (DNA og i relevant omfang fingeraftryk) inden for det Prümdatasæt, der kan deles, og meddelte, at det ville indlede de nødvendige foranstaltninger for at gennemføre dets beslutning for hele Det Forenede Kongerige.
                  
               
                     (10)
                  
                  
                     Efter de oplysninger, som Det Forenede Kongerige har fremlagt i overensstemmelse med Rådets gennemførelsesafgørelse (EU) 2019/968 (4), har Det Forenede Kongerige stillet mistænktes DNA-oplysninger til rådighed i overensstemmelse med afgørelse 2008/615/RIA. I den forbindelse indgår alle DNA-oplysninger, der er tilgængelige for Det Forenede Kongeriges retshåndhævende myndigheder, i det Prümdatasæt, der kan deles, og som er gjort tilgængeligt for medlemsstaternes retshåndhævende myndigheder under fuld overholdelse af tilgængelighedsprincippet. Tilgængelighedsprincippet overholdes også med hensyn til fingeraftryksdata. Ingen fingeraftryksdata er udelukket fra udvekslinger af biometriske data med Det Forenede Kongerige.
                  
               
                     (11)
                  
                  
                     Med henblik på elektronisk søgning af fingeraftryksdata bør Det Forenede Kongerige derfor have ret til at modtage og levere personoplysninger i henhold til artikel 9 i afgørelse 2008/615/RIA.
                  
               
                     (12)
                  
                  
                     Artikel 33 i afgørelse 2008/615/RIA tillægger Rådet gennemførelsesbeføjelser til at vedtage de foranstaltninger, der er nødvendige for at gennemføre nævnte afgørelse, navnlig med hensyn til modtagelse og levering af personoplysninger som fastsat i nævnte afgørelse.
                  
               
                     (13)
                  
                  
                     Da betingelserne for at udløse udøvelsen af sådanne gennemførelsesbeføjelser er opfyldt, og proceduren i denne henseende er blevet fulgt, bør der vedtages en gennemførelsesafgørelse om Det Forenede Kongeriges elektroniske udveksling af fingeraftryksdata med henblik på at give Det Forenede Kongerige mulighed for at modtage og levere personoplysninger i henhold til artikel 9 i afgørelse 2008/615/RIA.
                  
               
                     (14)
                  
                  
                     Afgørelse 2008/615/RIA er bindende for Danmark og Irland, som derfor deltager i vedtagelsen og anvendelsen af nærværende afgørelse, der gennemfører afgørelse 2008/615/RIA.
                  
               
                     (15)
                  
                  
                     I henhold til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (5) finder EU-retten anvendelse på og i Det Forenede Kongerige indtil overgangsperiodens udløb. Afgørelse 2008/615/RIA er bindende for Det Forenede Kongerige, som derfor deltager i anvendelsen af nærværende afgørelse, der gennemfører afgørelse 2008/615/RIA —
                  
               VEDTAGET DENNE AFGØRELSE:
         
            Artikel 1
            Med henblik på elektronisk søgning af fingeraftryksdata har Det Forenede Kongerige ret til at modtage og levere personoplysninger i henhold til artikel 9 i afgørelse 2008/615/RIA fra den 11. august 2020 og i overensstemmelse med nævnte afgørelse.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Denne afgørelse anvendes i overensstemmelse med traktaterne.
         
         
            Udfærdiget i Bruxelles, den 6. august 2020.
            
               
                  På Rådets vegne
               
               
                  Formand
               
               M. ROTH
            
         
         
            (1)  EUT L 210 af 6.8.2008, s. 1.
         
            (2)  Udtalelse af 13.5.2020 (endnu ikke offentliggjort i EUT).
         
            (3)  Rådets afgørelse 2008/616/RIA af 23. juni 2008 om gennemførelse af afgørelse 2008/615/RIA om intensivering af det grænseoverskridende samarbejde, navnlig om bekæmpelse af terrorisme og grænseoverskridende kriminalitet (EUT L 210 af 6.8.2008, s. 12).
         
            (4)  Rådets gennemførelsesafgørelse (EU) 2019/968 af 6. juni 2019 om elektronisk udveksling med Det Forenede Kongerige af DNA-oplysninger (EUT L 156 af 13.6.2019, s. 8).
         
            (5)  EUT L 29 af 31.1.2020, s. 7.